《读林去华居厚主簿省题》
宋代·王迈

病夫夜不眠，五鼓始交睫。懒起比吴蚕，清梦飞庄蝶。

恭承高轩过，不及倒屣接。惠我百篇诗，珠玑何炜烨。

五言比长城，一望皆危堞。壮如广陵散，悲似阳关叠。

音韵最清圆，格律尤妥帖。登坛裨将降，咒水小巫怯。

永嘉富人物，往躅足追蹑。经术止斋陈，文章水心叶。

林君游其门，早负贤关箧。乡校设皋比，户外纷屦屧。

科目苦无凭，取舍如渔猎。入网多弱翰，上钩希巨鬣。

西廊上奏篇，甲第仅书捷。低头矮屋中，壮气不萎薾。

研朱点周易，修此清净业。焚香读楚词，时作真行帖。

台府岁举员，求者例有挟。孤士乏梯媒，刚肠羞妇妾。

诸公纵怜才，或被权势劫。谁能推挽之，士论得欣惬。

作者简介：王迈(1184～1248) ，南宋诗人。字实之，一作贯之。自号臞轩居士。今福建仙游县园庄镇（旧称慈孝里）人。嘉定十年(1217)进士，经历南外睦宗院教授、漳州通判等职。为人刚直敢言，刘克庄曾以"策好人争诵，名高士责全"诗句相赠。后来他由于应诏直言，被台官弹劾而降职。淳□中，主持邵武军事务，死后追封为司农少卿。